
PREFACO 


Kande me esis yuno, me regardesas kom stranja ento 
pro ke, advere, me esis socialisto. Lokala jurnalisti 
interviuvis me, e ta publikigita interviuvi esis studiuri 
patologiala di hom-specimeno stranja e nenormal. 
Tatempe (non o dek yari ante nun), pro ke me obstinis 
pri municipala proprieto di publika industrii en mea 
nasko-urbo, me stigmatizesis kom ‘reda kamizo’, 
‘dinamitagisto’, ed ‘anarkiisto’, e tre jentila kerli, qui 
tre bone prizis me, ne lasis me aparar publike kun lia 
fratini. 

Ma tempi chanjas. Dio venis kande me audis, en mea 
nasko-urbo, urbestro del republikana partiso 
proklamar publike ke ‘municipala proprieto esas 
fixigita programo Amerikana.’ E tadie me trovis, ke 
mea reputeso pluboneskis en la mondo. La patologiisto 
ne plus studiis me, e la tre jentila homi tote ne jenesis 
pri mea publika proximeso a lia fratini. Mea idei 
politikal e sociologial imputesis a la kaprici di yuneso, 
e bonhumoro olduli patronesis me e dicis a me, ke me 
uldie adulteskos e divenos extraordinare inteligenta 
membro dil urbo. Li anke dicis a me, ke mea nocioni 



esis influita da mea vakua poshi, e ke uldie, kolektinte 
kelka dolari, mea opinioni tote diferos,—kurte, ke mea 
opinioni esos lia opinioni. 

Pose venis la dio en qua mea socialismo divenis 
respektinda,—ankore kaprico di yuneso, on dicis, ma 
romantike respektinda. Romantikeso, a la mento 
borgezal, esas respektinda pro ke ol ne esas danjeroza. 
Kom ‘reda kamizo’, havanta bombi en la poshi, me esis 
danjeroza. Kom yunulo havanta nulo plu minacanta 
kam kelka idei filozofiala de Germania, me esis 
persono interesiva ed agreabla. 

Per ca experienco me remarkis un kozo. Me ne 
chanjabis: la urbo chanjabis. Fakte, mea socialista 
opinioni divenabis plu solida e plu forta. Me repetas, 
esis la urbo qua chanjabis, e me despitis deskovrar, ke 
la urbo chanjabis tante multe ke ol mem furtis mea 
idei. La urbo stigmatizabis me kom ‘reda kamizo’ pro 
ke me obstinabis pri municipala proprieto; poke plu 
tarde ol aplaudis l’urbestro kande lu proklamis, ke 
municipala proprieto esas fixigita programo 
Amerikana. Lu furtis mea ideo, e la urbo aplaudis la 
furto. Ed hodie la urbo venas e docas municipala 
proprieto a me. 

To quo eventis a me tote ne diferas de to quo eventis 
al socialista movado en Usa. En la mento borgezal, 
socialismo chanjis de terorinda morbo a kaprico di 
yuneso, e plu tarde olua idei esis furtita da la du olda 
partisi,—socialismo, quale laboristo humila e sparema, 
divenis respektinda per esar explotata. 

Nur danjeroza kozi esas abomininda. Nedanjeroza 
kozo esas sempre respektinda. E tale pri socialismo en 
Usa. Dum plura yari ol esas tre respektinda,—dolca e 
bela sonjo utopial, en la mento borgezal, ma sonjo, nur 

sonjo. Dum ta periodo, qua jus finis, socialismo 
toleresis pro ke ol esis neposibla e ne minacanta. Multo 
de sua glorio esis furtita, e la laboristi esis felicigata da 
plena dineo-siteli. Esis nulo timinda. La bona olda 
mondo jiradis, kuponi esis extraktita, e plu granda 
profiti kam antee esis extraktita del laboranti. 
Extraktar kuponi e profiti duros til la fino di tempo. Ti 
esis funcioni de divina origini e tenata da divina 
yusteso. La jurnali, la predikisti, e la prezidanti di 
universitati dicis lo, e to quon li dicas esas, 
komprenende—al mento borgezal. 

Pose venis elekto di prezidanto en 1904. Quale 
fulmino-stroko de klara cielo esis la voto socialista de 
435 000,—augmento di preske 400 % en quar yari, la 
maxim granda voto di triesma partiso, kun un ecepto, 
depos Einterna milito. Socialismo montris ke ol esas 
vivanta e kreskanta forco revolucional, ed olua olda 
minaco rivivigesis. La kapitalista jurnalaro di la lando 
konfirmas me en mea opiniono, e hike me ofras plura 
dicaji pos l’elekto de la kapitalista jurnalaro:— 

‘La partiso Demokrata dil konstituco esas 
mortinta. La Social-Demokrata partiso di 
Europa, qua predikas deskontenteso e klas- 
odio, asaltas legi, proprietajo, e yuri 
personal, ed insinuas konfisko e spolio, esas 
hike .’—Chicago Kroniko. 

‘Ke plu kam 40 000 voti esis donita en ca 
urbo por ke tala homo quale Eugene V. 

Debs esez prezidanto di Usa probable esas la 
maxim mala reklamo quan Chicago povas 
recevsLT.’—Chicago Inter-Oceano. 

‘Ni ne povas ignorar la fakto, ke socialismo 
kreskas rapide en ca lando ube, de omna 
altri, semblas ke esas min multa inspiro por 
oV—Brooklyn Diala Aglo. 

‘Sur la manui dil partiso Republikana 
pozesis terorinda responso lasta mardie... Ol 
konocas ke reformi—granda, extensiva 
reformi—necesesas, e ke ol havas la 
kapableso facar oli. Deo helpez nia 
civilizuro, se ol ne facus oli!... Ol mustas 
represar la trusti o stacar avan la mondo 
responsante pri la chanjo di nia guvernerio 
a republiko socialista. Arbitriale minigar 
salarii mustas cesar, o socialismo sizos plusa 
levilo por levar su a povo .’—La Chicago 
Nova Mondo. 

‘Apene irga fazo dil elekto esas plu 
minacante interesiva kam l’augmento dil 
voto socialista. Ante l’elekto ni dicis, ke ni 
ne povis afordar irgamaniere helpar e 
komfortar la socialisti ... Ol (socialismo) 
mustas esar kombatata en sua omna fazi, en 
sua omna aparo. ’—San Francisco Argonauto. 

E me certe ne negas, ke socialismo esas minaco. Olua 
skopo esas extirpar, radiko e brancho, omna institucuri 
kapitalista di nuna socio. Ol esas distingive 
revolucionala, ed havas grandeso e profundeso vaste 
plu grandega kam irga revoluciono qua antee eventis 
dum la historio dil mondo. Ol prizentas nova spektaklo 



al mondo astonata,—to di movado organizita, 
internaciona, revolucionala. En la mento borgezal, klas- 
lukto esas terorinda ed odiinda, ma to esas exakte quo 
esas socialismo,—universala klas-lukto inter la laboristi 
havanta nula proprieto e la mastri havanta proprieto. 
La precipua prediko di socialismo esas, ke la lukto esas 
klas-lukto. La klaso laborista, en la procedo di social 
evoluciono (en l’advera naturo), mustas revoltar kontre 
la povo dil klaso kapitalista e renversar la klaso 
kapitalista. To esas la minaco di socialismo, e per 
afirmar ol e proklamar me adheranto ad ol, me aceptas 
mea propra konsequanta nerespektindeso. 

Til nun, a la ordinara mento borgezal, socialismo esas 
nur minaco nuboza e senforma. La ordinara membro 
dil klaso kapitalista, parolante pri socialismo, 
kondamnesas kom stulto ek sua propra boko. Lu ne 
konocas la literaturo di socialismo, nek olua filozofio, 
nek olua politiko. Lu saje sukusas la kapo e sukusas la 
sika osti di idei mortinta ed enterigita. Lua labii 
murmuras moldoza frazi, quale, ‘Homi ne naskas egala 
e ne povas naskar egala’; ‘Ol esas utopial e neposibla’; 
‘On rekompensez abstenado’; ‘Unesme homo mustas 
rinaskar’; ‘Kooperanta socii sempre falias’; e ‘Quo 
eventus se ni ya partigus omno? pos dek yari esus richi 
e povri quale nuntempe’. 

Certe esas bona tempo por ke la kapitalisti saveskez 
pri ta socialismo qua, li opinionas, minacas li. Ed esas 
l’espero dil autoro ke la esayi socialista en ca libro 
povas ulmaniere klarigar kelka kapitalist-menti. La 
kapitalisto mustas saveskar, unesme e sempre, ke 
socialismo fondesas, ne sur l’egaleso, ma sur la ne- 
egaleso di homi. Sequante, lu saveskez ke nula nova 
nasko aden spiritala pureso necesesas ante ke 

socialismo posibligesas. Lu mustas saveskar, ke 
socialismo traktas to quo esas, ne to quo devas esar; e 
ke la materio kun qua ol traktas esas Targilo dil 
komuna voyo,’ la varma homo, eroriva e febla, 
shaminda e triviala, absurda e su-kontrediciva, mem 
groteska, ma, malgre to, havante flagraji e brileti di ulo 
plu bona e deatra, hike ed ibe dolcaji di servo e ne- 
egotismo, deziri por boneso, por renunco e sakrifiko, e 
kun koncienco, severa e solenega, ulfoye brulante 
imperoza, postulante la yuro,—la yuro, nulo plusa o 
mina kam la yuro. 


Jack London 
Oakland, California 
12januaro 1905. 

LA KLAS-LUKTO 


Desfortunoze od altre, homi tendencas kredar la 
realeso di ta kozi quin, li opinionas, devas esar. To 
venas de gaye inata optimismo en vivo ipsa; ed, malgre 
ke ol esas ulfoye deplorinda, ol nultempe 
kondemnesez, nam, generale, ol produktas plu multa 
bonaji kam malaji, e preske omno qua sucesos en la 
mondo. Esas kozi en qui ta optimismo esis dizastra, 
quale la homi qui habitis Pompeii dum olua lasta dii 
tremanta; o l’aristokrati di la tempo di Louis XVI, qui 
aplomboze expektis ke la Diluvio dronigos lia filii, o la 
filii di lia filii, ma nultempe li ipsa. Ma esas mikra 
probableso ke l’optimismo hike konsiderata finos per 
tala dizastro, ya esas omna motivo kredar, ke la granda 
chanjo nun manifestanta su en socio esos tam pacoza e 
bonordina en sua kulmino kam en sua nuna developo. 

Pro lia optimismo konstitucional, e pro ke klas-lukto 
esas kozo odiita e danjeroza, la granda populo 
Amerikana unanime asertas, ke esas nula klas-lukto. E 
per ‘populo Amerikana’ signifikesas la vice-parolanti 
agnoskita ed autoritatoza dil populo Amerikana, qui 
esas la jurnalaro, la katedro, e la universitato. La 

jurnalisti, la predikisti, e la profesori deklaras, preske 
per un voco, ke nulo quale klas-lukto nun eventas, 
tante min ke klas-lukto ultempe eventos, en Usa. E li 
facas kontinue ca deklarajo koram multega fakti qui ne 
precize akuzas lia sincereso, ma afirmas lia optimismo. 

Esas du moyeni traktar la temo pri klas-lukto. On 
povas montrar la existo di ta lukto teoriale, ed on 
povas montrar ol praktikale. Ke klas-lukto existez en 
socio, mustas esar, unesme, ne-egaleso klasala, klaso 
superiora e klaso inferiora (mezurita segun povo); e 
duesme, l’ekireyi per qui la forteso e fermento dil klaso 
inferiora permisesis eskapar mustas esar klozita. 

Multi vigoroze negas mem ke esas klasi en Usa; ma 
esas nekontestebla, kande grupo de individui 
formacesas, en qua la membri esas kunligita da 
komuna interesti qui esas partikulare lia interesti e ne 
l’interesti di individui exter la grupo, ke tala grupo esas 
klaso. La posedanti di kapitalo, kun lia dependanti, 
formacas klaso di tala naturo en Usa; la laboristi 
formacas simila klaso. L’interesto dil klaso kapitalista 
pri, exemple, revenuo-imposto, esas tote kontrea al 
interesto dil klaso laborista; ed, inverse, pri personala 
imposto. 

Se inter ta du klasi esus klara ed esenca interesto- 
konflikto, omna faktori existas por facar klas-lukto; ma 
ta lukto dormus se la membri forta e kapable dil klaso 
inferiora permisesus livar ta klaso ed adjuntar su al 
rangi dil klaso superiora. La klaso kapitalista e la klaso 
laborista existis flanko an flanko longatempe en Usa; 
ma til nun l’omna membri forta e vigoroza dil klaso 
laborista povis acensar de lia klaso e divenar posedanti 
di kapitalo. Li esis kapabla facir to pro ke nedevelopita 
lando havanta frontiero expansanta donis egaleso di 

oportunaji ad omni. En la preske lotriatra lukto por 
posedar la vasta resursi naturala quin nulu ja posedis, 
ed en l’exploto di qui esis mina o nula kapital- 
konkurenco (la kapitalo ipsa venis ek la exploto), la 
membro kapabla ed inteligenta dil klaso laborista 
trovis spaco en qua uzar sua cerebro por sua propra 
avanco. Vice esar deskontenta direte proporcionale a 
lua inteligenteso ed ambicioni, e radiante inter lua 
kamaradi spirito di revolto tam kapable posible, lu livis 
li a lia fato e facis sua propra voyo a plaso en la klaso 
superiora. 

Ma la tempo di expansanta frontiero, di lotriatra 
lukto por posedar resursi natural, e di konstruktar 
nova industrii, esas pasinta. La maxim fora Westo 
atingesis, ed imensa quanto di ecesa kapitalo serchas 
kolokaji e pinchas la burjono di pacient esforci dil 
embrionatra kapitalisto qua volas acensar per lenta 
kreskado de mikra komenco. La pordo di oportunajo 
pos oportunajo esas klozita, e klozita por sempre. 
Rockefeller klozis la pordo pri oleo, la Amerikana 
Tabak-Kompanio pri tabako, e Carnegie pri stalo. Pos 
Carnegie venis Morgan, qua triople klef-klozis la 
pordo. Ta pordi ne itere apertesos, ed avan olti pauzas 
mili de ambicioza yuni por lektar la afisho: Nula 
Trapaseyo. 

E diope plu multa pordi klozesas, dum ke l’ambicioza 
yuni duras naskar. Esas ti, negita l’oportunajo acensar 
del klaso laborista, qui predikas revolto al klaso 
laborista. Se lu naskus kinadek yari plu frue, Andrew 
Carnegie, la povra Skota yunulo, forsan divenabus 
prezidanto di sua sindikato, o di federuro di sindikati; 
ma esas tam certa ke lu nultempe divenabus la 
konstruktanto di Homestead e la fondinto di multega 

biblioteki, kam esas certe ke altra homo developabus la 
stal-industrio se Andrew Carnegie ne naskus. 

Do teoriale existas en Usa l’omna faktori qui facas 
klas-lukto. Esas klasi kapitalista e laborista, l’interesti 
di qua konfliktas, dum ke la klaso laborista ne plus 
desmaskuligesas tante multe kam antee per perdar sua 
maxim bona sango e cerebri. Olua plu kapabla membri 
ne plus povas acensar de ol e livar la grand amaso 
impotenta e sen chefi. Li restas por esar olua chefi. 

Ma l’optimista vice-parolanti dil granda populo 
Amerikana, qui esas ipse habila teoriifanti, ne esos 
konvinkinta da simpla teorii. Do restas montrar 
l’existo dil klas-lukto per fakti. 

Kande preske du milion homi, trovinte su kunligita 
da ul interesti partikulare sua propra, unionas su en 
forta organizuro por forte persequar ta interesti, esas 
evidenta ke socio havas en su enemikala e militanta 
klaso. Ma kande la interesti, quin ta klaso forte 
persequas, konfliktas akute ed esence kun la interesti 
di altra klaso, klas-enemikeso venas e klas-konflikto 
esas la ne-evitebla rezulto. Un granda labor-organizuro 
sole havas membreso de 1 700 000 en Usa. To esas la 
Amerikana Federuro di Laboro, ed exter ol esas mult 
altra grand organizuri. Ti omna homi esas kunligita 
por la kandida skopo plubonigar lia standi, sen egardar 
la domajo facita ad omna altra klasi. Li kandide opozas 
la klaso kapitalista, e la publika deklaraji di lia chefi 
dicas, ke la lukto ne finos til ke la klaso kapitalista esas 
exterminita. 

Lia chefi ofte negas ta lasta dicajo, ma exameno di lia 
dicaji, lia agado, e la situeso negas ta negado. Unesme, 
la konflikto inter laboro e kapitalo esas pri partigo di la 
komuna produkturo. Kapitalo e laboro aplikas su a 

kruda materio e facas ek ol finigita produkturo. La 
difero inter la valoro dil kruda materio e la valoro dil 
finigita produkturo esas la valoro quan li adjuntis ad ol 
per lia komuna esforci. Ta adjuntita valoro do esas lia 
komuna produkturo, e de la partigo di ta komuna 
produkturo venas la lukto inter laboro e kapitalo. 
Laboro prenas sua parto kom salarii; kapitalo prenas 
sua parto kom profiti. Esas evidenta ke, se kapitalo 
prenus kom profiti la tota komuna produkturo, laboro 
perisus. Ed esas egale evidenta ke, se laboro prenus 
kom salarii la tota komuna produkturo, kapitalo 
perisus. Ma to esas fakte quon laboro aspiras facar, e 
ke ol nultempe kontentigos su per min kam la tota 
komuna produkturo esas evidenta per la vorti di sua 
chefi. 

Sro Samuel Gompers, prezidanto dil Amerikana 
Federuro di Laboro, dicis: ‘La laboristi deziras plu 
granda salarii; plu multa komforti di vivo; plu multa 
liber-tempo; plu multa oportunaji por plubonigar su 
kom homi, kom sindikatani, kom civitani. Ti esis la 
deziri hiere; ti esas la deziri hodie; ti esos la deziri morge, 
e pos-morge. La lukto forsan portus nova formi, ma la 
problemo esas eterna,—esforco dil produktanti obtenar 
kreskanta porciono dil richeso qua fluas de 
produktado.’ 

Sro Henry White, sekretario dil Unionita Vesto- 
Laboristi di Amerika e membro dil Komitato 
Industriala dil Nacionala Civismala Federuro, dicante 
pri la Nacionala Civismala Federuro balde pos olua 
komenco, dicis: ‘Falar aden la brakii di l’una l’altra, 
deklarar amikeso, expresar regreto pri domajo facita, 
ne chanjus la fakti dil situeso. Laboristi duros postular 
plu granda salarii, e l’employanto naturale opozos li. 

La volunteso e kapableso luktar di la laboristi, kam 
kustumale, granda parte determinos la grandeso di lia 
salarii o lia parto dil produkturo... Ma partigo di la 
profiti esas la problemo. Ni anke povas konkordar, ke 
la plu granda produkturo per l’uzado di labor-sparema 
mashini, la plu bona, pro ke esos plu multo por 
partigar, ma itere, la problemo pri la partigo.... 
Konciliado-Komitato, havanta la konfido dil socio, e 
konstitucita de homi qui havas savo praktikal pri aferi 
industrial, do povas helpar moderar ta enemikeso, 
preventar evitebla konflikti, facar armistico; me uzas la 
vorto ‘armistico’ pro ke konkordi povas esar nur 
tempala.’ 

Yen homo qua forsan posedabus bovi sur mil kolini, 
esabus magnato di konstrukto-ligno o fervoyo-rejo, se 
lu naskabus kelka yari plu frue. Fakte, lu restas en sua 
klaso, esas sekretario dil Unionita Vesto-Laboristi di 
Amerika, ed esas tante tote saturita da la klas-lukto, ke 
lu parolis pri la disputo inter kapitalo e laboro per la 
vorti di milito,—laboristi luktas kun employanti; esas 
posibla evitar ula konflikti; ulkaze armistici povas esar, 
tempale, efektigita. 

Homo esante homo e multe plu basa kam l’anjeli, la 
disputo pri la partigo dil komuna produkturo esas 
nekonciliebla. Dum la lasta duadek yari en Usa, esas 
mez-nombre plu kam mil striki yarale; e yarope ta 
striki augmentesas en grandeso, e la avan-lineo di la 
labor-armeo divenas plu impozanta. Ed ol esas klas- 
lukto, simple ed evidente. Laboro kom klaso luktas kun 
kapitalo kom klaso. 

Laboristi duros postular plu granda salarii, ed 
employanti duros opozar li. Lo esas la regulo di laissez- 
faire ,—omni por su ipsa e la diablo prenez la lasta. Sur 


16 



ol la fervora individualisto fondas sua individualismo. 
La lasez-facar programo, la lukto por existar, fortigas la 
forti, destruktas la febli, e facas plu bona e plu kapabla 
la homaro. Ma la individuo pasis e la grupo venas, plu 
bone o plu male, e la lukto divenas, ne lukto inter 
individui, ma lukto inter grupi. Do on questionas: Ka 
l’individualisto nultempe spekulis, ke la labor-grupo 
divenus sat forta, ke ol destruktos la grupo kapitalista, 
e prenos por su ed uzos por su la mashinaro di 
industrio? E pluse, ka l’individualisto nultempe 
spekulis, ke lo esas ankore expresuro triumfal di 
individualismo,—di grup-individualismo,—se on 
permisesas mixar la vorti? 

Ma la fakti dil klas-lukto esas plu profunda e plu 
signifikiva kam til nun prizentita. Cirkum milion 
laboristi povus organizar su por persequar interesti qui 
genitas enemikeso e klas-lukto, e samtempe ne koncius 
pri to quo genitesas. Ma kande cirkume milion laboristi 
montras evidenta signi, ke li koncias pri lia klaso,— 
unvorte, klas-koncias,—lore la situeso seriozeskas. La 
odio nekompromisanta e terorinda dil sindikatano 
kontre la ne-sindikatala laboranto esas odio di klaso 
kontre trahizero di ta klaso,—e l’odio di sindikatano 
kontre la milico esas l’odio di klaso kontre armo uzata 
dal klaso kun qua ol luktas. Nula laboristo povas esar 
fidel a sua klaso e samtempe membresar milico: lo esas 
la preskripto di la chefi di la laboristi. 

En l’urbo dil autoro, la bona civitani, kande li facas 
parado por la 4ma di julio ed invitas la sindikati 
partoprenar, la sindikati informas li, ke li ne marchos 
se milico marchos. Artiklo 8 dil konstituco di la 
Sindikato dil Piktisti e Dekoristi di Schenectady 
[Skenektadi] stipulas, ke membro ne darfas esar 

‘milicano, specala policisto, o delegata marshalo 
employata da korporacioni od individui dum striki, 
exkluz-agadi, od altra desfacilaji laboral, ed irga 
membro qua okupas irgo di la citata ofici esez 
interdiktata de membreso.’ Sro William Potter esis 
membro di ta sindikato e membro dil Guardo Nacional. 
Rezultante, pro ke lu obedias la komando dil guvernero 
kande sua kompanio sendesis por supresar sedicio, lu 
esis ejektita da sua sindikato. Anke lua sindikato 
postulis, ke lua employanti, Shafer & Barry, desengajez 
lu. Li konsentis, prefere ke riskar la minacata striko. 

Sro Robert L. Walker, chefa lietnanto dil Lejera 
Guardo, milico-kompanio di New Haven, recente 
demisionis. Lua motivo esis, ke lu esas membro dil 
Sindikato di Veturo-Konstruktisti, e ke la du organizuri 
esas antagonista l’una a l’altra. Dum striko di tram- 
veturisti en New Orleans nelonge ante nun, tota 
milico-kompanio, komandita protektar homi 
nesindikatal, demisionis. Sro John Mulholland, 
prezidanto dil Asociuro Internaciona di Federita Metal- 
Mekanisti, dicis ke lu ne volas, ke membri 
membreskigas su a milici. La Lokala Mestier- 
Asembluro di Syracuse [Sirakus], New York, rezolvis 
unanime ke sindikatani qui esas membri dil Guardo 
Nacionala demisionez del sindikato, kun puniso per 
ejektesar. La Amalgamigita Fertolo-Laborista Asociuro 
inkluzis en sua konstituco emendo qua exkluzas de 
membreso en sua organizuro ‘irga membro dil 
profesional armeo, o dil Stat-milico o rezerv-navaro.’ 
La Labor-Federuro dil Stato Illinois [Ilinoi], dum 
recenta kunveno, facis sen ne-asentanta voto rezolvo 
qua deklaris, ke membreso en organizuri militala 
violacas obligesi di sindikato, e demandis ke omna 

laboristi ekirez del milici. La prezidanto dil Federuro, 
sro Albert Young, deklaris ke la milico minacas ne nur 
sindikati, ma omna laboristi en la lando. 

On povas multigar milople ta exempli. La sindikatani 
koncieskas pri lia klaso, e pri la lukto quan lia klaso 
facas kontre la klaso kapitalista. Esar membro dil 
milico esas esar trahizero al sindikato, nam la milico 
esas armo uzata dal employanti por aplastar la laboristi 
dum la lukto inter la grupi kombatanta. 

Plusa interesiva, e mem plu signifikiva, fazo dil klas- 
lukto esas la aspekto politikala quale montrita dal 
socialisti. Kin homi, kunstacante, povas facar mirakli; 
500 homi, marchante quale marchis la historiala 
Kinacent di Marseilles, povas spoliar palaco e 
destruktar rejo; 500 000 homi, pasionoze predikante 
propagado pri klas-lukto, politikale facante klas-lukto, 
e subtenita da la helpo etikal ed intelektal di plusa 
10 000 000 homi havanta simila konvinkaji, povas 
realigar klas-lukto en nia Usa. 

Dum 1900 ta homi donis 150 000 voti; du yari plu 
tarde, li donis 300 000 voti; e dum 1904 li donis 450 000 
voti. Li havas tre impozanta literaturo filozofiala e 
ciencal; li posedas ilustrata jurnali, di alta qualeso, 
digneso, e jentileso; li posedas nekontebla jurnali 
omnadia ed omnasemana qua havas centamili de 
abonanti; e li fakte dronigas la klaso laborista en 
grandega maro de broshuri e pamfleti. Nula politikala 
partiso en Usa, nula eklezial organizuro, nula misiono, 
havas tam nefatigebla laboranti kam la partiso 
socialista. Li plumultigas su, agnoskas nula esforco nek 
sakrifiko esar tro granda por la Kauzo; e ‘Kauzo,’ segun 
li, esas espelita per mayuskuli. Li laboras por ol per 

zelo religiatra, e mortus por ol per volunteso simila a 
to di la martiri Kristana. 

Ta homi predikas nekompromisanta e mortala klas- 
lukto. Fakte, li organizas su sur la bazo di klas-lukto. 
‘La historio di socio,’ li dicas, ‘esas historio di klas- 
lukti. Patrico luktis kontre plebeyo en yuna Roma; la 
rejo e borgezani kontre la nobeli dum la mez-epoko; 
plu tarde, la rejo e la nobeli kontre la borgezani e la 
venonta proletariaro. Per ‘proletariaro’ on volas dicar 
la hom-klaso sen kapitalo qua vendas sua laboro por 
viv-moyeno. 

‘Ke la proletariaro vinkos,’ (remarkez la tono di 
fatalismo), ‘esas tam certa kam la levanta suno. Quale 
la borgezaro dil XVIIIma yarcento deziris ke 
demokratio aplikesez a politiko, tale la proletariaro dil 
XXma yarcento deziras ke demokratio aplikesez ad 
industrio. Quale la borgezaro plendis kontre 
guvernerio direktata da e por la nobeli, tale la 
proletariaro plendas kontre ed guvernerio ed industrio 
direktata da e por la borgezaro; e do, sequante l’agado 
di sua pre-iranto, la poletariaro posedos la guvernerio, 
aplikos demokratio ad industrio, abolisos salarii, qui 
esas nur legalizita furtado, e direktos la aferi dil lando 
segun sua propra interesti.’ 

‘Lia skopo,’ li dicas, ‘esas organizar la klaso laborista, 
e ti qui simpatias ol, aden politikala partiso havanta la 
skopo vinkar la povi dil guvernerio ed uzar oli por 
transformar la nuna sistemo di privata proprieto dil 
produkto-moyeni e -distributado aden komuna 
proprieto di la tota homaro.’ 

Kurte, to esas la batalio-projeto di ta 450 000 homi 
qui nomas su ‘socialisti.’ E, koram l’existo di tante 
agema grupo de homi, klas-lukto ne povas esar negata 

dal optimisti Amerikana qua dicas: ‘Klas-lukto esas 
monstra. Sioro, esas nula klas-lukto.’ La klas-lukto esas 
hike, e l’optimisti Amerikana prefere preparez su por 
ta lukto ed esforcez haltigar ol, kam sidez ocieme 
deklarante ke to quo ne devas esar ne esas e nultempe 
esos. 

Ma la socialisti, quankam li forsan esas fanatiki e 
revanti, montras previdemeso e konoco, e genio por 
organizado, qui shamas la klaso kontre qua li kandide 
militas. Faliinte rapida suceso per propagado politikal, 
e trovinte ke li enemikigis la maxim inteligenta e 
maxim facile organizata parto dil votanti, la socialisti 
lernis del experienco e turnis su al sindikata movado. 
Por ganar la mestierala sindikati esis preske ganar la 
milito, e recenta eventi montras, ke taskope li ganis plu 
multe kam la kapitalisti. 

Vice kontreagar la sindikati, qua esis lia antea 
programo, la socialisti koncilieskis la sindikati. ‘Omna 
bona socialisto membreskez a la sindikato di sua 
mestiero,’ dicis l’edikto. ‘Borez interne e kaptez la 
movado dil mestierala sindikati.’ E ta programo, nur 
evanta plura yari, rekoltis frukti ultre lia maxim kar 
esperi. Hodie la granda sindikati esas truizita da 
socialisti, ‘borante interne,’ quale li pitoreske nomas lia 
sapanta laboro. Laborante, ludante, che afer-kunveno e 
che koncilantar-kunveno, lia insidioza propagado 
duras. An la flanko dil mestierala sindikatano esas la 
socialisto, qua simpatias lu, helpas lu per kapo e 
manuo, sugestas—sencese sugestas—la neceseso di 
agado politikal. Quale la Jurnalo di Lansing, Michigan, 
jurnalo republikana, remarkis: ‘La socialisti en la 
sindikati esas nefatigebla laboranti. Li esas sincera, 
agema, e su-sakrifikema.... Li adheras al sindikato e 

sencese laboras, do facas efekto neproporcional a lia 
nombri. Lia kauzo kreskas inter la sindikatani, e lia 
longa lukto, quan li intencas chanjor la Federuro aden 
organizuro politikal, probable triumfos.’ 

Li ne preterpasas irga oportunajo emfazar la neceseso 
di agado politikal, la neceseso kaptar la mashinaro 
politikal di socio per qua li dominacos socio. Exemple, 
l’avideso per qua la socialisti Amerikana propagadis 
pri la famoza Taft-Vale decido en Anglia, qua posibligis 
ke ne-enkorpigita sindikato povas esar persequata por 
indemno e sua kaso povas esar vakuigita per proceso. 
Tra Usa la socialisti indikis la leciono simile quale ol 
indikesis da la Social-Demokrata Heraldo, qua konsilis 
ke la sindikatani, pro ta decido, cesez kombatar 
kapitalo per pekunio, qua mankas a li, e kombateskar 
per la baloto, lia maxim forta armo. 

Nokte e jorne, nefatigeble e neflexeble, li facas lia su- 
impozita tasko truizar socio. Sro M. G. Cunniff, qua 
recente intime studiis mestierala sindikatismo, dicis: 
‘Socialismo iras omnube tra la sindikati. Preske omna 
duesma homo esas socialisto qua predikas ke 
sindikatismo esas nur remediacho.’ ‘Damnesez 
Malthus,’ li dicis a lu, ‘nam la bona tempo venas kande 
singlu povas komfortoze entratenar sua familio.’ En un 
sindikato havanta duamil membri, sro Cunniff trovis 
ke omna homi esas socialisti, e pro sua experienci sro 
Cunniff konfesis, ‘Me habitis mondo qua montras, ke 
nia vivo industrial tremas del fundo pro sencesa 
fermento.’ 

La socialisti ja kaptis la Westala Federuro di Ministi, 
la Westala Sindikato di Employati di Hoteli e 
Restorerii, e la Nacional Asociuri di Shablon-Facisti. La 
Westala Federuro di Ministi, dum recenta kunveno, 

deklaris: ‘La striko faliis ganar libereso por la klasi 
laborista; do ni demandas ke la laboristi strikez quale 
un homo por lia privileji per la baloti.... Ni enskribas, 
ke ni rezolveme persequos la programo di nedependant 
agado politikal.... Ni suportas la programo di la partiso 
socialista, ed aceptas ol kom la deklaro dil principi di 
nia organizuro. Ni advokas nia membri kom individui, 
ke li quik komencez l’organizado dil socialista movado 
en lia propra urbi e stati, e ke li kooperez omnamaniere 
por avancigar la principi di socialismo e dil partiso 
socialista. En stati ube la partiso socialista ne ja 
perfektigis sua organizuro, ni konsilas, ke nia membri 
donez omna helpo a ta skopo.... Do ni advokas ke 
organizanti, kapabla e bone konocante la tota 
programo dil labor-movado, sendesez aden singla stato 
por predikar la neceseso organizar politikale ed anke 
ekonomiale.’ 

La klaso kapitalista pokete koncias pri la klas-lukto 
qua formacas su meze di socio; ma la kapitalisti, kom 
klaso, semblas havar manko di organizo-kapableso. 
kunveno-kapableso, quale posedesas dal klaso 
laborista. Nula Amerikana kapitalisto ultempe helpas 
Angla kapitalisto en la lukto komuna, dum ke laboristi 
formacas sindikati internaciona, la socialisti formacis 
universal organizuro internaciona, ed omnube spaci e 
rasi esas pontizita en l’esforco facar solidareso. Rezolvi 
pri simpatio ed, egale importante, pekunio-donacaji, 
pasas trans la maro ad irga loko en qua laboro luktas. 

Pro diversa kauzi, la klaso kapitalista ne havas ta 
kohero o solidareso, e la chefa kauzo esas l’optimismo 
genetita da olima sucesi. Ed anke la klaso kapitalista 
dividesas; ol havas en su granda klas-lukto, qua vexas e 
persekutas ol e konfuzigas la situeso. La mikra 

kapitalisto e la granda kapitalisto luktas l’una kontre 
l’altra, luktas pri to quon Achille Loria nomas la ‘du- 
partigo dil revenui.’ Tala lukto, quankam ne precize 
analoga, esis facita inter la ter-proprietanti e fabrikisti 
di Anglia, kande l’una efektigis la dekreto pri la 
Fabrikerio-Akti, e l’altra la aboliso dil Frumento-Legi. 

Hike ed ibe, tamen, ula membri dil klaso kapitalista 
klare vidas la fenduro en socio per qua la lukto 
montras su, dum ke la jurnali e revui komencas parolar 
per voco trublata. Du ligi di klas-koncianta kapitalisti 
formacesis por partoprenar en la lukto. Quale la 
socialisti, li ne balbutas, ma brave e klare dicas, ke li 
luktas por submisar Fopozanta klaso. Esas la baroni 
kontre la komonala domeno. Un de ta ligi, la Asociuro 
Nacionala di Fabrikisti, ne haltas en to quo ol 
konceptas kom lukto por la tota vivo o morto. Sro D. 
M. Parry, qua esas la prezidanto dil asociuro, anke 
prezidanto dil Asociuro Nacionala di Metal-Mestieri, 
ignoras nula oportunajo en qua, lu opinionas, esas 
desesperanta esforco organizar sua klaso. Lu donis 
advoko ad armi per vorti ne-ambigua: ‘Ankore esas 
tempo en Usa por haltar la programo socialista, qua, ne 
represita, certe destruktos nia lando.’ 

Quale lu dicas, la laboro esas por ‘federar employanti 
por ke ni afrontez per unionita fronto omna problemi 
qui afektas ni. Balde o tarde ni mustas agar.... La laboro 
nun por la Asociuro Nacionala di Fabrikisti esas, 
unesme, ne realigar lego-projeto pri la ok-hora labor-dio; 
duesme, destruktar lego-projeto pri la Anti-impero, qua 
arachus de vu vua komerco e pozus ol en la manui di 
vua employati; triesme, efektigar lego-projeto pri la 
Departmento di Komerco ed Industrio; to lasta quik 
efektigesus sen opozado vexanta di Laboro Organizita.’ 

Per ta departmento, lu pluse dicas, Tinteresti di afero 
havus direta e simpatioza reprezento en Washington.’ 

En plu tarda letro, dissemita a kapitalisti exter la 
asociuro, Prezidanto Parry remarkas la suceso qua ja 
komencas kronizar l’esforci dil asociuro en 
Washington. ‘Ni kontributis plu kam irge altra influo a 
la rapida realigo di la lego-projeto pri nova 
Departmento di Komerco. On dicas, ke l’agado di ca 
ofico esas grand-nombra e suficanta; ma pri lo me ne 
parolas tro multe—od irge.... En Washington la 
Asociuro ne tro multe reprezentesas, o direte o 
nedirete. Ulfoye on forte konocas ke ol reprezentesas 
vigoroze ed unionite. Ulfoye on tote ne konocas ke ol 
reprezentesas.’ 

La duesma klas-koncianta organizuro kapitalista 
nomesas la Nacionala Ligo Ekonomiala. Ol anke 
montras la kandideso di homi qui ne ludas per vorti, 
ma dicas to quon li intencas, e qui intencas facar lukto 
longa e desfacila. Lia invito-letro ad expektata membri 
brave komencas. ‘Ni deziras informar vu ke la 
Nacionala Ligo Ekonomiala donos olua kapablesi per 
senpartisa movado edukanta por opozar socialismo e 
klas-odio.’ Inter olua membri klas-koncianta, homi qui 
agnoskas ke la pafili di la klas-lukto pafeskas, esas 
exemple ti sequanta: la honoroza Lyman J. Gage, olima 
ministro dil Usana Kaso; la honoroza Thomas Jefferson 
Coolidge, olima ministro a Lrancia; la veneracinda 
Henry C. Potter, episkopo, diocezo di New York; la 
honoroza John D. Long, olima ministro dil Usana Milit- 
navaro; la honoroza Levi P. Morton, olima vice- 
prezidanto, Usa; Henry Clews; John L. Dryden, 
prezidanto, Prudential Viv-sekureso Kompanio; John 
A. McCall, prezidanto, New York Viv-sekureso 

Kompanio; J. L. Greatsinger, prezidanto, Brooklyn 
Rapida Transito Kompanio; la firmo nav-konstruktanta 
William Cramp & Filii, la Sudala Fervoyo sistemo, e la 
Atchison, Topeka & Santa Fe Fervoyo Kompanio. 

Exempli dil trublata voco redaktistala ne esas rara 
dum la lasta yari. Esis multa krii del jurnalaro dum la 
lasta dii dil striko di karbon-ministi, ke la min- 
proprietanti, per sua obstineso, regreteble semis 
socialismo. Laboro dil Mondo, decembro 1902, dicis: ‘La 
nexta fakto signifikiva esas la rekomendo da la Illinois 
Statala Federuro di Laboristi, ke omna membri qui 
anke esas membri dil stat-milici demisionez del milico. 
Ta propozo esis favoroze egardata da ul altra labor- 
organizuri. Plu kam altra deklaraji od agi recenta, ol 
kauzis publika desfido a ta sindikati qui favoras ol. Ol 
insinuas klas-separado qua sufoye insinuas anarkio. , 

La Perspektivo, 14 februaro 1903, relate la tumultado 
en Waterbury, remarkis, ‘Ta omna desordino eventinte 
en urbo havanta la karaktero ed inteligenteso di 
Waterbury indikas, ke la milit-spirito industrial ne 
inspiras nur enmigranti o stulta klasi laborista.’ 

Montresas ke Prezidanto Roosevelt flaras la fumo del 
pafado-rangi dil klas-lukto da sua vorti, ‘Precipue ni 
mustas memorar, ke irga sorto di klas-rankoro en la 
mondo politikal esas, se posible, mem plu destruktiva a 
la nacionala prospero, kam rankoro sektala, rasala, o 
religiala.’ Precipue on remarkez hike, ke Prezidanto 
Roosevelt taceme agnoskas klas-rankoro en la mondo 
industrial, e lua timo, quan linguo ne povas plu forte 
skisar, ke ta klas-rankoro forsan extensos su al mondo 
politikal. Ma to esas la advera projeto quan la socialisti 
anuncis per lia deklarajo pri milito kontre nuntempa 

socio—kaptar la mashinaro politikal di socio e per ta 
mashinaro destruktar nuntempa socio. 

La Nedependanto New York de 12 februaro 1903 
agnoskis sen modifiko la klas-lukto. ‘Esas neposibla 
regardar la metodi di labor-sindikati, o facar projeti por 
remediar lia malaji, til ke on agnoskas, komence, ke 
sindikati bazas su sur klas-enemikeso e ke lia programi 
esas facita pro la neceseso di sociala milito. Striko esas 
revolto kontre la proprietanti. La proprieto-yuri esas 
protektita dal guvernerio. E striko, pro ula provoki, 
extensus tam fore kam extensis la striko generala en 
Belgia kelka yari ante nun, kande preske omna salariati 
haltis laborado por koaktar koncesaji politikal del klaso 
di proprietanti. To esas extrema kazo, ma ol 
remarkinde montras la vera naturo di labor-organizado 
kom milito-speco, la skopo di qua esas ke una klaso 
koaktas altra klaso.’ 

Ni montris, teoriale e reale, ke esas klas-lukto en Usa. 
Disputo pri la partigo dil komuna produkturo esas 
nerikonciliebla. La klaso laborista ne plus perdas sua 
membri maxim forta e maxim kapabla. Ta homi, negita 
skopo por lia ambiciono en la rangi dil kapitalisti, 
restas esar chefi dil laboristi, incitar lia deskontenteso, 
konciigar li pri lia klaso, duktar li a revolto. 

Ta revolto, aparante spontane en omna industrio 
kom postuli por plu granda parto dil komuna 
produkturo, formacesas sucieme e sagace por politikal 
asalto kontre socio. La chefi, havanta la sensuciemeso 
di fatalisti, ne hezitas dum instanto publikigar lia 
intenci al mondo. Li intencas direktar, ke la labor- 
revolto kaptez la mashinaro politikal di socio. Havante 
la mashinaro politikal en lia manui, qua anke lasos li 
direktar la policisti, l’armeo, la milit-navaro, e la 

judicieyi, li konfiskos, kun o sen rekompenso, l’omna 
proprietaji e distributos la necesaji e luxaji di vivo. Per 
to, li intencas aplikar la lego pri ‘eminenta domeno’ 
[yuro dil guvernerio, kom ‘plu superiora posedanti,’ 
sizar la posedaji e domeni di civitani] til ke ol embracas 
la mineyi, la fabrikerii, la fervoyi, e la navaro. 
Konkluze, li intencas destruktar la nuntempa socio, 
quan li asertas esar direktata por altra klaso, e de ta 
materio konstruktar nova socio, qua esos direktata por 
la klaso laborista. 

Altra-latere, la klaso kapitalista koncieskas pri su e 
pri la lukto nun facata. Ol ja formacesas ligi ofensiva e 
defensiva, ed uli de la maxim importanta homi en la 
naciono preparas duktar ol asaltar socialismo. 

La questiono on devas solvar ne esas pri 
Malthusianismo, nek pri ‘projetita efiko,’ nek pri etiko. 
Ol esas questiono pri forteso. Irge qua klaso vinkos, 
vinkos per superiora forteso; nam la laboristi 
komencas dicar, quale li dicis a sro Cunniff, ‘Damnesez 
Malthus.’ En lia propra menti li ne sancionas durar la 
lukto individuala por la transvivado di le maxim apta. 
Quale sro Gompers dicis, li deziras pluso, e pluso, e 
pluso. La etikala signifiko di la projeto di sro Kidd, ke 
la nuna generaciono havez min-multo por ke l’efikeso 
rasal esez jetita aden fora futuro, ne influas lia agado. 
Li refuzas esar la ‘gaya perisanti’ tante joyoze 
deskriptita da Nietzsche. 

Restas videsar quante rapide la klaso kapitalista 
respondos al milit-advoko. De rapideso dependas olua 
existo, nam se ol sidus ociente, e durus proklamar ke to 
quo ne devas esar ne povas esar, ol trovus, ke la tekto 
falas adsur sua kapo. La klaso kapitalista esas la 
minoritato, ed ne obtenos la majoritato, sen ke ol 

haltas la vasta propagado di sua enemiko. La questiono 
ne plus esas, kad esas o ne esas klas-lukto? La 
questiono nun esas, quo esos la rezulto dil klas-lukto? 

REVOLUCIONO 


“La prezento esas sato por l’ordinara anmi, 

Qui, nultempe regardante avane, esas ya 
Nur argilo, en qua la pedo-marki di lia epoko 
Esas petrigita por sempre. ” 

Me recente recevis letro. Ol esis de homulo en Arizona. 
Ol komencis, ‘Kara Kamarado.’ Ol finis, ‘Tua por la 
Revoluciono.’ Me respondis a la letro, e mea letro 
komencis, ‘Kara Kamarado.’ Ol finis, ‘Tua por la 
Revoluciono.’ En la Unionita Stati esas 400 000 homuli, 
de homuli ed homini preske 1 000 000, qui komencas 
lia letri, ‘Kara Kamarado,’ e finigas oli, “Tua por la 
Revoluciono.’ En Germania esas 3 000 000 homi qui 
komencas lia letri ‘Kara Kamarado’ e finigas oli ‘Tua 
por la Revoluciono’; en Francia, 1 000 000 homi; en 
Austria, 800 000 homi; en Belgia, 300 000 homi; en 
Italia, 250 000 homi; en Anglia, 100 000 homi; en Suisia, 
100 000 homi; en Dania, 55 000 homi; en Suedia, 50 000 
homi; en Holando, 40 000 homi; en Hispania, 30 000 
homi—omni kamaradi, e revolucionisti. 

Olti esas numeri qui igas semblar min granda la 
grand armei di Napoleon e Xerxes. Ma olti esas numeri 
ne por vinko e la manteno dil establisita ordino, ma 
por vinko e revoluciono. Li konstitucas, kande la nomi 
esas vokita, armeo de 7 000 000 homi, qui, segun la 
nuna kondicioni, luktas per lia tota forteso por la vinko 
di la richeso dil mondo e por la tota renverso di 
existanta socio. 

Esis nultempe irgo simila a ca revoluciono dum la 
historio dil mondo. Esas nulo analoga inter ol e la 
revoluciono Amerikana o la revoluciono Franca. Ol 
esas unika, kolosal. Altra revolucioni komparesas ad ol 
quale asteroidi komparesas al suno. Ol esas unika inter 
sua sorto, l’unesma mond-revoluciono en mondo di 
qua la historio esas plena de revolucioni. E ne nur to, 
nam ol esas l’unesma organizita movado di homi qua 
divenas mond-movado, limitizata nur da la limiti dil 
planeto. 

Ica revoluciono nesimilesas omna altra revolucioni 
multa-relate. Ol ne esas sporadika. Ol ne esas flamo di 
deskontenteso populara, naskanta dum dio e mortanta 
dum dio. Ol esas plu evoza kam la nuna generaciono. 
Ol havas historio e tradicioni, e martiro-listo nur min 
vasta kam la martiro-listo di Kristanismo. Ol anke 
havas literaturo miriadople plu grandega, plu ciencala, 
plu erudita kam la literaturo di irg altra revoluciono. 

Li nomas su ‘kamaradi,’ ta homi, kamaradi en la 
revoluciono socialista. E la vorto ne esas vakua e 
sensignifika, facita nur en la boko. Ol kunligas homi 
kom frati, quale homi devas kunligesar qui stacas 
shultro an shultro sub la reda standardo di revolto. Ta 
reda standardo, incidente, simbolizas la frateso di 
homi, e ne simbolizas l’incendio olqua quik ligas su al 

reda standardo en la pavoranta mento borgezal. La 
kamaradeso dil revolucionisti esas vivanta e varma. Ol 
trapasas limiti geografial, superiras raso-prejudiko, e 
mem pruvis su plu povoza kam la 4ma-di-juliala, 
extensita-aglala shovinismo Amerikana di nia pre-avi. 
La Franca socialista laboristi e la Germana socialista 
laboristi oblivias Alsacia e Lorraine, e, kande milito 
minacas, aprobas rezolvi qui deklaras, ke kom laboristi 
e kamaradi, li ne disputas l’una l’altra. Recente, kande 
Japonia e Rusia saltis l’una al guturo di l’altra, la 
revolucionisti di Japonia sendis la sequanta mesajo al 
revolucionisti di Rusia: ‘Kara Kamaradi—Via 
guvernerio e la nia recente plonjis su aden milito por 
efektigar lia imperialista tendenci, ma por ni socialisti 
esas nula limiti, nula raso, nula lando, e nula 
nacioneso. Ni esas kamaradi, fratuli e fratini, e havas 
nula motivo luktar. Via enemiki ne esas la Japona 
homi, ma nia militarismo e t.n. patriotismo. 
Patriotismo e militarismo esas nia komuna enemiki.’ 

Dum januaro, 1905, tra Usa la socialisti havis grandeg 
asembluri por expresar lia simpatio por lia luktanta 
kamaradi, la revolucionisti di Rusia, e, plu exakte, por 
furnisar la milit-kaso per kolektar pekunio e sendar ol 
al Rusa chefi. La fakto di ca advoko por pekunio, e la 
pronta respondo, e la vortifado ipsa dil advoko, esas 
remarkinda e praktikala demonstro pri la solidareso 
internaciona di ca mond-revoluciono: ‘Irge quo esus la 
nemediata rezulti di la nuna revolto en Rusia, la 
socialista propagado en ta lando recevis de ol impulso 
sen egalo en la historio di moderna klas-milito. La 
heroala batalio por libereso luktesas preske exkluzive 
dal Rusa klaso laborista sub la direktado intelektala di 
Rusa socialisti, tale ke ol itere montras la fakto, ke la 

klas-koncianta laboristi divenas l’avan-guardo di omna 
liberiganta movadi di moderna tempi.’ 

Yen 7 000 000 kamaradi en organizita, internaciona, 
universala, revolucionala movado. Yen grandega forco 
homal. On mustas konsiderar ol. Yen povo. Ed yen 
romantikeso—romantikeso tante kolosala ke ol semblas 
esar ultre la savo di ordinara mortivi. Ta revolucionisti 
movesas da granda pasiono. Li havas akuta sento pri 
yuro personal, multa veneraco por homaro, ma poka 
veneraco, se irga, por la regno dil mortinti. Li refuzas 
regnesar dal mortinti. A la mento borgezal, lia 
nekredemeso pri la regnanta konvencioni dil establisita 
ordino astonegas. Li ridas desestimante la dolc ideali e 
kar etiko di socio borgezal. Li intencas destruktar socio 
borgezal kun la plu-multo de olua dolc ideali e kar 
etiko, e la maxim importanta de oli esas ti qui grupigas 
su sub tala nomi quale privata proprieto di kapitalo, 
transvivado di le maxim apta, e patriotismo—mem 
patriotismo. 

Tal armeo di revoluciono, granda de 7 000 000, esas 
kozo qua igas regnanti e regnanta klasi pauzar e 
reflektar. La klamo di ca armeo esas, ‘Nul indulgo! Ni 
deziras to omna quon vi posedas. Ni kontentos ni per 
nulo min kam to omna quon vi posedas. Ni volas havar 
en nia manui la povo-reini e la destino dil homaro. Yen 
nia manui. Li esas forta manui. Ni prenos via 
guvernerii, via palaci, e via omna purpurizita komforto 
de vi, e tatempe vi laboros por via pano quale la rurano 
en la agro o la hungreganta e stuntita komizo en via 
metropoli. Yen nia manui. Li esas forta manui.’ 

Do pauzez e reflektez, regnanti e regnanta klasi. Ito 
esas revoluciono. E, pluse, ta 7 000 000 homi ne esas 
armeo sur papero. Lia lukto-forteso en la milit-agro 

esas 7 000 000. Nuntempe li havas 7 000 000 voti en la 
civilizita landi dil mondo. 

Hiere li ne esis tante forta. Morge li esos mem plu 
forta. E li esas luktanti. Li amas paco. Li ne timas 
milito. Li intencas nulo min kam destruktar l’existanta 
socio kapitalista e posedar la tota mondo. Se la legi di 
la lando permisas, li paceme luktas taskope, per la 
elekto-buxo. Se la legi di la lando ne permisas, e se li 
sufras violenteso, li ipse rekursas a violenteso. 
Violenteso kontre violenteso. Lia manui esas forta e li 
ne timas. En Rusia, exemple, esas nula voto. La 
guvernerio mortigas la revolucionisti. La revolucionisti 
mortigas l’oficeri dil guvernerio. La revolucionisti 
opozas legal ocido per asasino. 

Nun venas partikulare signifikiva fazo quan la 
regnanti devas konsiderar. Me facos ol konkreta. Me 
esas revolucionisto. Ma me esas pasable mente sana e 
normala homo. Me parolas, e me pensas, pri ta 
asasineri en Rusia kom ‘mea kamaradi.’ Quale agas 
l’omna kamaradi en Amerika, e l’omna 7 000 000 
kamaradi en la mondo. Qua valoras organizita, 
internaciona, revolucionala movado se nia kamaradi ne 
subtenesas tra la mondo! La valoro esas montrita dal 
fakto ke ni ya subtenas l’asasinado da nia kamaradi en 
Rusia. Li ne esas dicipuli di Tolstoi, nek ni. Ni esas 
revolucionisti. 

Nia kamaradi en Rusia formacis to quon li nomizas 
‘La Luktanta Organizuro.’ Ta Luktanta Organizuro 
akuzis, judiciis, deklaris kulpoza, e kondamnis a morto 
ula Sipiaguin, Ministro di l’interna aferi. Ye 2ma di 
aprilo lu fusil-mortigesis en la Palaco Maryinski. Du 
yari pose la Luktanta Organizuro kondamnis a morto e 
mortigis altra ministro di l’interna aferi, Von Plehve. 

Facinte lo, ol redaktis dokumento, datizita 29 julio 
1904, qua prizentis la akuz-punti di lia akuzajo kontre 
Von Plehve, ed olua responso pri l’asasino. Ta 
dokumento sendesis a la socialisti dil mondo, e da li 
esis publikigita omnube en jurnali. La signifiko esas, ne 
ke la socialisti ne timis publikigar ol, ne ke li audacis 
facar ol, ma ke li facis ol kom rutino, publikigis ta qua 
on darfas nomar oficala dokumento dil internaciona 
movado revolucional. 

Olti esas nur lumi sur la revoluciono—yes, ma olti 
esas anke fakti. E me donas olti al regnanti e la 
regnanta klasi, ne kom defio, ne por timigar li, ma por 
ke li konsiderez plu profunde la anmo e naturo di ca 
mond-revoluciono. La tempo arivas por la revoluciono 
postular konsidero. Ol kaptas omna lando civilizita en 
la mondo. Tam rapide kam lando civilizeskas, la 
revoluciono kaptas ol. Kande la mashino introduktesis 
aden Japonia, socialismo anke introduktesis. 
Socialismo marchis aden Filipini shultro an shultro kun 
la soldati Amerikana. L’eki di la lasta fusilo-pafado 
apene perisis kande lokala socialisti formacis su en 
Kuba e Porto-Riko. Multe plu signifikiva esas la fakto, 
ke ek la omna landi quin la revoluciono kaptis, ol 
laxigis sua tenado de nula. Kontree, en omna lando 
olua manuo yarope klozas plu ferme. Kom aktiva 
movado ol komencis obskure plu kam un generaciono 
ante nun. En 1867 olua voto-povo en la mondo esis 
30 000. En 1871 olua voto kreskis til 100 000. Ne til 
1884 ol superiris mi-milion. En 1889, ol superiris 
milion. Lore ol ganis momento. En 1892, la socialista 
voto en la mondo esis 1 798 391; en 1893, 2 585 898; en 
1895, 3 033 718; en 1898, 4 515 591; en 1902, 5 253 054; 

en 1903, 6 285 374; ed en la yaro di nia Lordo 1905 ol 
superiris sep milion. 

E ta revolucion-flamo ne preterpasis sen tushar Usa. 
En 1888 esis nur 2 068 socialista voti. En 1902, esis 
127 713 socialista voti. Ed en 1904, 435 040 socialista 
voti donesis. Quo ecitis ta flamo? Ne mala tempi. 
L’unesma quar yari dil XXma yarcento konsideresis 
prosperanta yari, ma dum ta tempo plu kam 300 000 
homi adjuntis su al rangi dil revolucionisti, lansis lia 
defio al denti di socio borgezal e prenis lia plasi sub la 
sango-reda standardo. En la stato dil autoro, California, 
un homo ek dekedu esas konfesita e registrita 
revolucionisto. 

Un kozo mustas esar klare komprenita. To ne esas 
spontana e konfuza revolto di deskontenta e mizeroza 
homi—blinda ed instintala retro-salto de doloro. 
Kontree, la propagado esas intelektal; la movado 
fondesas sur neceseso ekonomial e konkordas kun 
evoluciono social; dume la mizeroza homi ne ja 
revoltas. La revolucionisto ne esas hungreganta e 
morboza sklavo en bucheyo ye la fundo dil foso social, 
ma esas, generale, sana, bone nutrita laboristo, qua 
vidas la bucheyo vartanta lu e lua filii e retro-saltas del 
decenso. La tre mizeroza homi esas tro febla helpar su. 
Ma li helpesas, e la dio ne esas fora kande li augmentos 
la rangi dil revolucionisti. 

Altra kozo mustas esar klare komprenita. Malgre la 
fakto ke mez-klasala homi e profesionala homi 
interesas su pri la movado, tamen ol esas certe revolto 
dil klaso laborista. La laboristi dil mondo, kom klaso, 
luktas kontre la kapitalisti dil mondo, kom klaso. La 
t.n. granda mez-klaso esas kreskanta anomalajo en la 
sociala lukto. Ol esas mortanta klaso (malgre ruzoza 


36 



statistikisti), ed olua misiono historiala kom bufro inter 
la klasi kapitalista e laborista esas preske parfinita. 
Poko restas por ol ma lamentar dum ke ol pasas aden 
nuleso, ed ol ja komencas lamentar per toni Populista e 
Jefferson-Demokrata. La lukto komencas. La 
revoluciono esas nun hike, ed esas la laboristi dil 
mondo qui revoltas. 

Komprenende, la questiono venas: Pro quo? Nula 
kaprico dil spirito genitas mond-revoluciono. Kaprico 
ne kontributas ad unanimeso. Mustas esar profunda 
kauzo por incitar 7 000 000 homi ad una mento, igar li 
forjetar fideleso a dei borgezal e fideleso a tam bona 
qualeso kam patriotismo. Esas multa akuz-punti per 
qui la revolucionisti akuzas la klaso kapitalista, ma nun 
nur un bezonesas deklaresar. Ed ol esas punto a qua 
kapitalo nultempe respondis e nultempe povas 
respondar. 

La klaso kapitalista direktis socio, e sua direktado 
faliis. Ol ne faliis nur per sua direktado, ma ol faliis 
deplorinde, desnoble, hororinde. La klaso kapitalista 
havis tala oportunajo quale nul antee regnanta klaso 
havis dum la historio dil mondo. Ol desengajis su del 
regno dil old aristokrataro feudal e facis moderna 
socio. Ol dominacis materio, organizis la viv- 
mashinaro, posibiligis bonega ero por la homaro, en 
qua nula kreuro bezonus kriar laute pro ke ol ne havas 
sato por manjar, ed en qua por omna puero esus 
oportunajo por edukado, por levar su intelektale e 
spiritale. Materio dominacita, e la viv-mashinaro 
organizita, to omna esis posibla. Yen l’oportunajo, 
donita dal Deo, e la klaso kapitalista faliis. Ol esis 
blinda ed avara. Ol babilis pri dolc ideali e kar etiko, 
frotis sua okuli ne unfoye, tote ne cesis sua avareso, e 

krulis pro falio nur tam enorma kam l’oportunajo quan 
ol ne atencis. 

Ma to omna esas quale tanta araneo-teli al mento 
borgezal. Quale ol esis antee blinda, ol esas nun blinda 
e povas nek vidar nek komprenar. Nu, do deklarez la 
akuzo plu klare, per vorti forta ed evidenta. Komence, 
konsiderez la kavernano. Lu esis tre simpla kreuro. Lua 
kapo inklinis quale to di orangutano e lu havis nur 
poke plusa intelekto. Lu habitis enemikala cirkumajo, 
viktimo di omna sorti di feroca enti. Lu havis nek 
inventuri nek artifici. Lua efiko naturala por ganar 
nutrivaro esis, ni dicez, grado 1. Lu ne mem kultivis la 
sulo. Per lua efiko naturala de grado 1, lu forkombatis 
sua karnivor enemiki e ganis por su nutraji e shirmivo. 
Lu komprenende facis to omna, o lu ne plumultigis e 
dissemis su tra la tero e sendis sua decendantaro, 
generacionope, divenar mem vu e me. 

La kavernano, kun sua efiko naturala de grado 1, 
ganis sato por manjar maxim ofte, e nula kavernano 
hungris omnatempe. Anke lu vivis sanoze en la fresh 
aero, flanis e repozis, e trovis multa tempo por exercar 
sua imaginado ed inventar dei. To esas, lu ne mustis 
laborar dum la tota vekanta instanti por ganar sato por 
manjar. La filio dil kavernano (to esas vera por la filii 
di omna populi sovaja) havis puereso, e to esis felica 
puereso relate pleado e developado. 

E nun, quale standas la moderna homo? Regardez 
Usa, la maxim prosperoza e maxim instruktata lando 
en la mondo. En Usa esas 10 000 000 homi qui vivas en 
povreso. Per povreso on volas dicar ta vivo-stando en 
qua, pro manko de nutraji ed adequata shirmivo, la 
baza normo di labor-efiko ne povas mantenesar. En 
Usa esas 10 000 000 homi qui ne havas sato por manjar. 

En Usa, pro ke li ne havas sato por manjar, esas 
10 000 000 homi qui ne povas tenar forteso normal en 
lia korpi. To esas, ta 10 000 000 homi perisas, mortas, 
korpo ed anmo, pro ke li ne havas sato por manjar. Tra 
la tota larja, prosperoza, instruktata lando esas homuli, 
homini, e pueri qui vivas mizeroze. En omna urbegi, 
ube li segregacesas en povra quarteri nomata ‘ghetto’-i, 
centamili e milioni, lia mizeri divenas bestialeso. Nula 
kavernano hungregis tam kronike kam ti hungregas, 
dormis tam malege kam ti dormas, ulcereskis per 
putreso e morbo quale ti ulcereskas, nek laboregis tam 
ardue e tante longa hori kam ti laboregas. 

En Chicago esas homino qua laboregis 60 hori 
omnasemane. El esis vesto-laboristo. E1 sutis butoni 
adsur vesti. Inter la vesto-laboristi Italiana di Chicago 
la mezvalora omnasemana salario dil vesto-laboristi 
esas 90 centimi, ma li laboras omna semano dum la 
yaro. La mezvalora omnasemana salario dil pantalono- 
finigisto esas $1,31, e la mezvalora numero di semani 
dum qui lu laboras esas 27,85. La mezvalora yar-salario 
dil vesto-laboristo esas $37,00, dil pantalono-finigisto, 
$42,41. Tala salarii signifikas, ke la pueri havas nula 
puereso, bestiala vivado, e hungrego por omni. 

Diferante del kavernano, la moderna homo ne povas 
ganar nutraji e shirmivo irgakande lu deziras laborar 
por oli. Moderna homo mustas unesme trovar laboro, e 
lu ofte ne sucesas. Lore mizero akuteskas. Ta akuta 
mizero esas raportita diale en la jurnali. Me citas kelki 
de la nekontebla exempli. 

‘En l’Urbo New York habitis homino, Mary 

Mead. El havis tri filii: Mary evis un yaro; 

Johanna evis du yari; Alice evis quar yari. 

Elua spozulo povis trovar nula laboro. Li 
hungregis. Li eviktesis del chambro ye 160 
Steuben Strado. Mary Mead strangulis sua 
infanto, Mary evanta un yaro; strangulis 
Alice evanta quar yari; faliis strangular 
Johanna evanta du yari, e pose ipse drinkis 
veneno. Dicis la patro al policisti: “Sencesa 
povreso dementeskis el. Ni lojis ye 160 
Steuben Strado til semano ante nun, kande 
ni es desposedigita. Me trovis nula laboro. 

Me mem ne povis ganar sato por pozar 
nutraji aden nia boki. L’infanti maladeskis e 
febleskis. Mea spozino ploris preske 
omnatempe.’ 

‘Tante charjegata esas la Ministerio di 
Karitati da dekamili de soliciti di homi sen 
laboro, ke ol ne povas traktar la situeso.’ — 

New York Komercal, 11 januaro 1905. 

En diala jurnalo, pro ke lu ne povis trovar laboro por 
ganar nutrivaro, la moderna homo reklamas tale lo 
sequanta: 

‘Yunulo, bone edukita, ne povas obtenar 
employeso, vendos a mediko e 
bakteriologiisto por experimentala skopi la 
omna yuro ed akto di proprieto a sua korpo. 
Sendez adreso por preco, al post-buxo 3466, 
Examinero .’ 

‘Lrank A. Mallin iris al centrala polic- 
staciono merkurdie nokte e demandis esar 

enkarcerigita pro akuzo pri vagado. Lu 
dicis, ke lu tante longatempe facis 
sensucesoza serchado por laboro, ke lu certe 
esas vagadanto. Omnakaze, lu tante hungris 
ke lu mustas nutresar. Polico-Judiciero 
Graham kondamnis lu a karcero por 
nonadek dii.’ — San Francisco Examinero. 

En chambro en la Soto-Domo, 32 Quaresma Strado, 
San Francisco, trovesis la korpo di W. G. Robbins. Lu 
engajabis la gaso-fluo. Anke on trovis lua personala 
jurnalo, de qua venas la sequanta extraktaji: 

‘3 marto. —Nul oportunajo ganar irgo hike. 
Quon facor? 

‘7 marto. —Ne ja povas trovar irgo. 

‘8 marto. —Vivas per pasti por kin centimi 
diale. 

‘9 marto. —Mea lasta moneto uzata por 
chambro-preco. 

‘10 marto. —Deo helpez me. Havas nur kin 
centimi restanta. Povas trovar nula laboro. 

Quo sequos? Hungrego od—? Canokte me 
spensis mea lasta kin centimi. Quon facar? 

Ka mendikar, furtar, o mortar? Me 
nultempe furtis, mendikis, od hungregis 
dum mea tota kinadek yari vivanta, ma nun 
me esas ye la bordo—morto semblas esar la 
nura refujeyo. 

‘11 marto. —Malada dum la tota dio — 
brulanta febro posdimeze. Havis nulo por 
manjar hodie o depos dimezo hiere. Mea 
kapo, mea kapo. Adio, omni.’ 

Quale standas la filio dil moderna homo en ca maxim 
prosperoza de omna landi? En l’Urbo New York 50 000 
pueri iras hungrante a skolo omnamatine. Del sama 
urbo ye 12 januaro, jurnal-depesho sendesis tra la 
lando pri kazo raportita da Dro A. E. Daniel, dil New 
York Maladeyo por Homini e Pueri. La kazo esis pri 
infanto evanta dek-e-ok monati qua ganis per sua 
laboro 50 centimi semane en domegachala laboregeyo. 

‘Sur amaso de shifoni en chambro sen mobli 
e koldega, sro Mary Gallin, mortinta pro 
hungrego, kun magrega infanto evanta quar 
monati qua ploras an elua sino, trovesis 
camatine ye 513 Mirto Avenuo, Brooklyn, 
da Policisto McConnon del Staciono an 
Flushing Avenuo. Jacante kune por varmeso 
en altra parto dil chambro esis la patro, 
James Gallin, e tri pueri qui evas de du til ok 
yari. La pueri regardegis la policisto quale 
devorema animali regardas on. Li esis 
hungreganta, ed esis nula traco di nutrajo 
en lia senkomforta hemo.’ —New York 
Jurnalo, 2 januaro 1902. 

En Usa 80 000 pueri laboregas en nur la texuro- 
fabrikerii. En la sudala regiono li laboras dek-e-du hori 
diale. Li nultempe vidas la di-lumo. Ti qui laboras 

nokte dormas dum ke la suno varsas sua vivigeso e 
varmeso adsur la mondo, e ti qui laboras jorne stacas 
ye la mashini ante jornesko e retroiras a lia mizeroza 
domachi, t.n. ‘hemi’, pos noktesko. Multi recevas ne 
plus kam dek centimi diale. Esas infanti qui laboras por 
kin o sis centimi diale. Ti qui laboras nokte ofte 
vekigesas per kold aquo jetita aden lia vizaji. Esas 
pueri evanta sis yari qui ja laborabis nokte dum dek-e- 
un monati. Kande li maladeskas, e ne povas levar su de 
lia liti por irar laborar, esas homi employata irar per 
kavali de domo a domo e flatar o tiranesar, ke li levez 
su ed irar por laborar. Dek pro cent de li aquiras 
tuberkloso. Li omna esas febla ruini, tordita, stuntita en 
mento e korpo. Elbert Hubbard dicas pri la puer- 
laboristi dil sudala koton-fabrikerii:— 

‘Me pensis elevar un de la mikra laboristi 
por konstatar lua pezo. Quik tra lua 35 funti 
de pelo ed osti kuris pavoro-tremo, e lu 
luktis movar avane por ligar ruptita filo. Me 
atraktis lua atenco per tusho, ed ofris a lu 
arjenta moneto. Lu regardis me taceme de 
vizajo qua forsan apartenus ad homo evanta 
sisadek yari, ol esis tante rugoza, tense pala, 
plena de doloro. Lu ne extensis manuo por 
la moneto—lu ne konocis ol. Esis dek-e-dui 
de tala pueri en ta fabrikerio. Mediko kun 
me dicis, ke li omna mortabos probable ante 
du yari, e lia plasi prenota da altri—esas 
sempre abundo. Pulmonito mortigas la plu 
multi ek li. Lia sistemi esas preparata por 
morbo, ed ol venante, esas nula sanesko— 
nula respondo. Medicino simple ne agas— 

naturo esas flogita, batita, deskurajigita, e la 
puero sinkas aden stuporo e mortas.’ 

Tale standas la moderna homo e la filio dil moderna 
homo en Usa, la maxim prosperoza ed instruktata de 
omna landi en la mondo. Memorez ke l’exempli ofrita 
esas nur exempli, ma li povas esar plumultigita 
miriadople. Anke memorez, ke to quo esas vera en Usa 
esas vera en la tota mondo civilizita. Tala mizero ne 
existis inter la kavernani. Do, quo eventis? Ka 
l’enemikala cirkumajo dil kavernano divenis plu 
enemikala por lua decendantaro? Ka la natural efiko de 
grado 1 dil kavernano por ganar nutraji e shirmivo 
diminutis en moderna homo a duimo o quarimo? 

Kontree, l’enemikala cirkumajo dil kavernano 
destruktesis. Por moderna homo ol ne plus existas. 
Omna enemiki karnivora, la diala minaci di plu yuna 
mondo, esas mortigita. Multa speci raptanta esas 
extingita. Hike ed ibe, en loki izolita, ankore restas 
kelka feroc enemiki dil homi. Ma li tote ne minacas la 
homaro. La moderna homo, deziranta amuzo e chanjo, 
iras al izolita loki dil mondo por chasar. Anke, dum ne- 
okupata tempi, lu lamentas regretoze ke la ‘granda 
chasaji’ forpasas, quin lu savas kurtatempe desaparos 
del mondo. 

Ne depos la dii dil kavernano diminutis l’efiko dil 
homo por ganar nutrajo e shirmivo. Ol kreskis milope. 
Depos la dio dil kavernano, materio esas dominacita. 
La sekreti di materio deskovresis. Olua legi esis 
formuligita. Bonega artifici esis facita, e marveloz 
inventuri, qui omna tendencas augmentar grandege 
l’efiko naturala dil homo de grado 1 en omna nutraj- e 


44 



shirmivo-gananta esforco, en agrokultivado, minado, 
fabrikado, transportado, e komunikado. 

Del kavernano til la manu-laboristi di tri generacioni 
ante nun, l’augmento di efiko por ganar nutrajo e 
shirmivo esis tre granda. Ma nuntempe, da mashinaro, 
l’efiko dil manu-laboristo di tri generacioni ante nun 
esas anke multople augmentita. Antee bezonesas 200 
hori de hom-laboro por pozar 100 tuni de erco en 
fervoyo-vagono. Nuntempe, helpata da mashinaro, nur 
du hori de hom-laboro bezonesas por facar la sama 
tasko. La Usana Ofico di Laboro responsas la sequanta 
tabelo, qua montras la kompare recenta augmentado 
dil efiko di nutraj- e shirmivo-ganado dil homaro: 



Mashino-hori 

Manu-hori 

Hordeo (100 busheli) 

9 

211 

Maizo (50 busheli senbruigita, 
stipi, brami, e folii tranchita kom 
forejo) 

34 

228 

Aveno (160 busheli) 

28 

265 

Frumento (60 busheli) 

7 

160 

Charjanta erco (charjar vagoni per 
100 tuni) 

2 

200 

Descharjanta karbono (transferar 
200 tuni de kanal-bateli a kofri 
fora de 400 futi) 

20 

240 

Forki (50 forki, 12-incha denti) 

12 

200 

Plugili (1 sulflanka plugilo, querka 
timoni e mancho) 

3 

118 


Segun la sam autoritato, sub la maxim bona 
kondicioni por organizar agrokultivado, laboro povas 
produktar 20 busheli de frumento po 66 centimi, od 1 

bushelo po 3-1/3 centimi. To esis facita ye ‘bonanza’- 
farmo havanta 4 500 hektari en Kalifornia, ed esis la 
mezvalora kusto dil tota produkturo dil farmo. Sro 
Carroll D. Wright [Rait] dicas, ke nuntempe 4 500 000 
homi, helpata da mashini, produktas tam multa 
produkturo kam bezonesus laboro di 40 000 000 
produktanta per manui. Profesoro Herzog, Austriano, 
dicas ke 5 000 000 homi kun la nuntempa mashinaro, 
employata en sociale utila laboro, povus provizar 
populo de 20 000 000 per omna necesaji e luxajeti di 
vivo laborante 1-1/2 hori diale. 

Esante tale, materio dominacita, l’efiko di homi por 
ganar nutrajo e shirmivo augmentita milople plu kam 
to dil kavernano, pro quo milioni de moderna homi 
vivas plu mizeroze kam vivis la kavernano? Lo esas la 
questiono questionata dal revolucionisto, e lu 
demandas ol de la direktanta klaso, la klaso kapitalista. 
La klaso kapitalista ne respondas. La klaso kapitalista 
ne povas respondar. 

Se l’efiko dil moderna homo por ganar nutrajo e 
shirmivo esas milople plu granda kam to dil 
kavernano, nu, pro quo esas en Usa nuntempe 
10 000 000 homi qui ne esas decante shirmata e sate 
nutrata? Se la filio dil kavernano ne bezonis laborar, 
pro quo nun en Usa esas 80 000 pueri qui laboras til 
morto en nur la texuro-fabrikerii? Se la filio dil 
kavernano ne bezonis laborar, pro quo nun en Usa esas 
1 752 187 puer-laboristi? 

To esas reala punto en la akuzo. La klaso kapitalista 
misdirektis, nuntempe misdirektas. En l’Urbo New 
York 50 000 pueri iras hungrante a skolo, ed en l’Urbo 
New York esas 1 320 milionieri. La punto, tamen, ne 
esas ke la majoritato dil homaro esas mizeroza pro la 

richaji quan la klaso kapitalista prenas por su ipsa. 
Tote ne. La punto advere esas, ke la majoritato dil 
homaro esas mizeroza, ne pro ke mankas a li richaji 
forprenita dal klaso kapitalista, ma pro ke mankas a li 
richaji nultempe kreita. Ta richaji nultempe kreesis pro 
ke la klaso kapitalista direktis tro disipante e 
neracionoze. La klaso kapitalista, blind ed avara, 
demente sizante, ne nur ganis maxim bone per sua 
direktado, ma ganis maxim male. Ol esas direktado 
enorme disipanta. 

Konsiderante la resursi naturala dil mondo, la 
mashini ja inventita, racionoza organizado di 
produktado e distributado, ed egale racionoza 
eliminado de disipo, la korpo-kapabla laboristi ne 
bezonus laborar plu kam du o tri hori diale por nutrar 
omni, vestizar omni, lojigar omni, edukar omni, e 
donar equitatoza porciono de luxajeti ad omni. Ne plus 
esus indijo material e mizera, pueri ne plus laborus til 
morto, homuli ed homini ed pueri ne plus vivus quale 
bestii e mortus quale bestii. Ne nur esus materio 
dominacata, ma la mashino esus dominacata. Ye tala 
dio, stimulivo esus plu bona e plu nobla kam la 
nuntempa stimulivo, qua esas la stimulivo dil stomako. 
Nula homulo, homino, o puero esus koaktita agar pro 
vakua stomako. Kontree, li koaktesus agar quale puero 
en espelado-konkurso koaktesas agar, quale pueri 
ludas, quale ciencisti formuligas legi, quale inventeri 
aplikas ta legi, quale artisti e skultisti piktas pikturi e 
formacas argilo, quale poeti e politikisti servas la 
homaro per kantado e stat-politiko. La spiritala, 
intelektala, ed artala levado sequonta de tala socio- 
stando esus imensa. La tota mondumo saltus adsupre 
kom forta ondego. 

To esis l’oportunajo donita al klaso kapitalista. Nur 
min blindeso en olu, min avareso, e racionoza 
direktado, esis necesa. Bonega ero esis posibla por la 
homaro. Ma la klaso kapitalista faliis. Ol facis bucheyo 
ek civilizuro. E la klaso kapitalista ne povas deklarar su 
inocenta. Ol konocis l’oportunajo. Olua saji informis 
olu pri l’oportunajo, olua eruditi ed olua ciencisti 
informis ol pri l’oportunajo. To omna quan li dicis 
hodie restas en la libri, tanta damnanta pruvi kontre ol. 
Ol ne askoltis. Ol esis tro avara. Ol levis su (quale ol 
nuntempe levas su), senshame, en nia legifala hali, e 
deklaris, ke profiti esas neposibla sen la laborego di 
pueri ed infanti. Ol dormigis sua koncienco per 
babilado pri dolc ideali e kar etiko, e permisis, ke la 
sufrado e mizero dil homaro durez e kreskez. Sume, la 
klaso kapitalista faliis profitar per l’oportunajo. 

Ma l’oportunajo ankore restas. La klaso kapitalista 
esis probita e trovesis mankar. Restas la klaso laborista 
probar e trovar quale ol povas uzar ta oportunajo. ‘Ma 
la klaso laborista ne povas,’ dicas la klaso kapitalista. 
‘Quon vi savas pri ol?’ replikas la klaso laborista. ‘Ke vi 
faliis ne garantias ke ni falios. Pluse, ni ya probos, 
omnakaze. Sep milion de ni dicas lo. Quale vi 
respondas?’ 

E quon povas la klaso kapitalista dicar? Supozez la 
nekapableso dil klaso laborista. Supozez ke la akuzo e 
l’argumento dil revolucionisti eroras. La 7 000 000 
revolucionisti restas. Lia existo esas fakto. Lia skopo 
destruktar la nuntempa socio esas fakto, anke lia skopo 
posedar la mondo ed olua richeso e mashinaro e 
guvernerii. Pluse, esas fakto ke la klaso laborista esas 
enorme plu granda kam la klaso kapitalista. 

La revoluciono esas revoluciono dil klaso laborista. 
Quale povas la klaso kapitalista, la minoritato, haltar la 
revolucion-ondo? Quon ol havas ofrar? Quon ol ofras? 
Employant-asociuri, inhib-imperi, civila procesi por 
spoliar la kasi dil labor-sindikati, bruiso e komploto 
por l’apertita laboreyo, akra e senshama rezistado 
kontre la ok-hora labor-dio, forta esforci por vinkar 
omna reformi pri puer-laboro, konkusiono en omna 
urbala konsilantaro, forta koluzionantaro e suborneso 
en omna legifantari por komprar legifuri kapitalista, 
bayoneti, paf-mashini, asociuri di policisti, profesionala 
strik-ruptanti, ed armizita Pinkerton-gardi—ti esas 
quin la klaso kapitalista amasigas avan la revolucion- 
ondo, por, advere, haltigar ol. 

La klaso kapitalista esas nuntempe tam blinda pri la 
minaco dil revoluciono kam ol esis blind antee pri sua 
propra oportunajo donita dal Deo. Ol ne povas vidar 
quante neferma esas sua situeso, ne povas komprenar 
la povo e l’auguro dil revoluciono. Ol iras tranquile, 
babilas pri dolc ideali e kar etiko, e luktas sordide por 
materiala profiti. 

Nula renversita regnanto o klaso pasinta konsideris 
ta revoluciono qua renversis ol, e tale esas nuntempe la 
klaso kapitalista. Vice inter-konsento, vice plulongigar 
sua vivo per konciliar e per forigar kelki de la plu sever 
opresi del klaso laborista, ol opozas la klaso laborista, 
koaktas la klaso laborista revoltar. Omna recenta 
ruptita striko, omna legale spoliita kaso di labor- 
sindikato, omna klozita laboreyo qua divenigesas 
apertita laboreyo, sendas la membri tale domajita dil 
klaso laborista a socialismo per centi e mili. Montrez a 
laboristo ke lua sindikato falias, e lu divenas 
revolucionisto. Ruptez striko per inhib-impero o 

bankrotigar sindikato per civila proceso, e la domajita 
laboristi askoltas la siren-kansono dil socialisto e li 
esas por sempre perdita da la partisi politikal- 
kapitalista. 

Antagonismo nultempe lulis revoluciono, ed 
antagonismo esas preske omno quon la klaso 
kapitalista ofras. Vere, ol ofras kelka antiqua idei qui 
esis tre efikiva dum pasinta tempi, ma olqui ne plus 
esas efikiva. Libereso simbolizita da la 4ma di julio 
segun la Deklaro pri Nedependeso e dil Franca 
Enciklopediisti esas apene apta nuntempe. Ol ne esas 
atraktiva al laboristo qua havis sua kapo frapita da 
policisto-bastono, sua sindikat-kaso bankrotigita da 
judicio, o qua perdis sua laboro pro labor-sparema 
inventuro. E la Konstituco di Usa ne semblas tante 
glorioza e konstitucal a laboristo qua experiencis la 
karcero e la deporto nekonstitucala de Colorado. E la 
sentimenti di ta partikulara laboristo ne esas kalmigita 
da lektar en la jurnali, ke e la karcero e la deporto esis 
ecelante yusta, legala, e konstitucal. ‘A1 Inferno, do, 
sendez la Konstituco!’ dicas lu, ed altra revolucionisto 
esas facita—dal klaso kapitalista. 

Sume, tante blind esas la klaso kapitalista ke ol facas 
nulo por plulongigar sua vivo, dum ke ol facas omno 
por plukurtigar ol. La klaso kapitalista ofras nulo pura, 
nobla, e vivanta. La revolucionisti ofras omno pura, 
nobla, e vivanta. Li ofras servado, ne-egoismo, su- 
sakrifiko, martirigo—ta kozi qui incitas l’imaginado dil 
populo, qui tushas lia kordii per la fervoro qua 
genitesas ek l’impulso a lo bona e qua esas esence 
religiala en sua naturo. 

Ma la revolucionisti esas nun varmega, nun kolda. Li 
ofras fakti e statistiki, ekonomiko ed argumenti 

ciencal. Se la laboristo esas nur egoista, la 
revolucionisti montras, matematikale montras, ke lua 
stando esos plubonigita dal revoluciono. Se la laboristo 
esas plu bona tipo, movita da impulsi a justa konduto, 
se lu havas anmo e spirito, la revolucionisti ofras a lu 
la kozi di l’anmo e di la spirito, la grandega kozi quin 
on ne povas evaluesar per dolari e centimi, nek 
opresesar da dolari e centimi. La revolucionisti krias 
pri la maleso e neyusteso, e predikas yusteso. E, maxim 
forte, lu kantas l’eterna kansono di homala libereso— 
kansono di omna landi e di omna lingui e di omna 
tempi. 

Kelka membri dil klaso kapitalista vidas la 
revoluciono. La plu-multo esas tro nulsavanta, e multi 
tro timas por regardar ol. To esas la sam olda historio 
di omna perisanta klaso regnanta dum la historio dil 
mondo. Grosa pro povo e posedo, ebria pro suceso, e 
moligita pro saturo e pro ceso di lukto, li similesas la 
abeluli qui amasigas su cirkum la miel-kuvegi kande la 
laborant abeli saltas adsur li por finigar lia ronda 
existo. 

Prezidanto [Teodor] Roosevelt neprecize vidas la 
revoluciono, timas ol, e retrosaltas de vidir ol. Quale lu 
dicas: ‘Precipue, ni mustas memorar, ke irga sorto di 
klas-rankoro en la mondo politikal esas, se posible, 
mem plu maligna, mem plu destruktiva a la nacionala 
prospero, kam rankoro sektala, rasala, o religiala.’ 

Klas-enemikeso en la mondo politikal, asertas 
Prezidanto Roosevelt, esas maligna. Ma klas-enemikeso 
en la mondo politikal esas la predikajo dil 
revolucionisti. ‘Durez la klas-milito en la mondo 
industrial,’ li dicas, ‘ma extensez la klas-milito al 
mondo politikal.’ Quale dicas lia chefo, Eugene V. 

Debs: ‘Relate ca luktado, esas nula bona kapitalisto e 
nula mala laboristo. Omna kapitalisto esas vua 
enemiko ed omna laboristo esas vua amiko.’ 

Yen klas-enemikeso impetuoza en la mondo politikal. 
E yen revoluciono. En 1888 esis nur 2 000 
revolucionisti de ta tipo en Usa; en 1900 esis 127 000 
revolucionisti; en 1904, 435 000 revolucionisti. 

Maligneso del sorto definita da Prezidanto Roosevelt 
evidente prosperas e kreskas en Usa. Komprenende, 
por ke esas la revoluciono qua prosperas e kreskas. 

Hike ed ibe membro dil klaso kapitalista klare vidas 
la revoluciono, e krias averto. Ma lua klaso ne askoltas. 
Prezidanto Eliot de Harvard donis tala krio: ‘Me 
koaktesas kredar, ke esas nun danjero de socialismo 
nultempe antee tante proxim en Amerika en tante 
danjeroza formo, pro ke nultempe antee tante proxim 
en tale organizita formo. La danjero esas ke la socialisti 
ganus direkto dil labor-sindikati.’ E la employanti 
kapitalista, vice askoltar la averti, perfektigas lia strik- 
ruptanta organizuro e sempre plu forte kombinas por 
asaltar generale ta kozo maxim kara a labor-sindikati,— 
la klozita laboreyo. Segun quante sucesas ica asalto, 
exakte tante la klaso kapitalista plukurtigas olua vivo. 
Esas l’olda, olda historio multfoya. L’ebria abeluli 
ankore avare amasigas su cirkum la miel-kuvegi. 

Posible un de la maxim amuziva spektakli nuntempe 
esas la posturo dil jurnalaro Amerikana koram la 
revoluciono. To esas anke spektaklo patetika. Ol 
koaktas la spektanto konocar vera perdajo di fiereso 
pri sua speco. Pronunco dogmatala del boko di 
nulsaveso forsan ridigas la dei, ma devas plorigar 
homi. E l’Amerikana redakteri (generale) esas tante 
solena pri ol! L’olda ‘partigez ol,’ ‘homi-ne-naskas- 

libere-ed-egale’ propozi enuncesas grave e saje, quale 
vorti blanke varmega e nova del forjeyo di sajeso 
homal. Lia febla vapori montras nulo plu saja kam la 
kompreno di skolano pri la naturo dil revoluciono. 
Pariziti ipsa dil klaso kapitalista qui servas la klaso 
kapitalista per formacar la publik opiniono, li anke 
ebrie amasigas su cirkum la miel-kuvegi. 

Komprenende, to esas vera pri nur la granda 
majoritato di redakteri Amerikana. Dicar ke to esas 
vera pri li omna esus jetar tro granda reprocho al speco 
homal. Anke to esus nevera, nam hike ed ibe kelkafoye 
redaktero ya klare vidas—e takaze, regnata da 
stomako-motivo, lu kustumale timas dicar to quon lu 
pensas pri ol. Relate la fakti dil cienco e la sociologio 
dil revoluciono, la ordinara redaktero esas tarda de 
cirkume un generaciono. Lu esas intelektale ociema, 
aceptas nula fakti til ke oli aceptesas dal majoritato, ed 
esas fiera pri sua konservemeso. Lu esas instintive 
optimisto, inklinita kredar ke to quo devas esar, esas. 
La revolucionisti renuncis to longatempe ante nun, e 
kredas, ne ke to quo devas esar, esas, ma ke to quo 
esas, esas, e ke ol forsan ne esas to quo devas esar. 

De tempo a tempo, frotante vigoroze sua okuli, 
redaktero subite videtas la revoluciono ed iruptas en 
naiva parolemeso, quale, exemple, ta qua skribis lo 
sequanta en la Chicago Kroniko: ‘Socialisti Amerikana 
esas revolucionisti. Li savas ke li esas revolucionisti. 
Esas bona tempo ke altri konocez ta fakto.’ Blanke 
varmega, tote nova deskovro, e lu procedis kriar del 
tekti ke ni advere esas revolucionisti. Nu, to esas 
exakte quon ni facis dum multa yari—kriis del tekti ke 
ni esas revolucionisti, haltigez ni qui povas. 

La tempo esez pasinta por la posturo mental: 
‘Revoluciono esas malega. Sioro, esas nula 
revoluciono.’ Simile, la tempo esez pasinta por ta altra 
familiara posturo: ‘Socialismo esas sklaveso. Sioro, ol 
nultempe esos.’ Esas ne plus questiono pri dialektiko, 
teorii, e revi. Nula questiono restas. La revoluciono 
esas fakto. Ol esas nun hike. Sep milion revolucionisti, 
organizita, laboranta diale e nokte, predikas la 
revoluciono—ta pasionoza evangelio, la Frateso dil 
Homaro. Ol esas ne nur sango-kalma propagado 
ekonomial, ma esas esence propagado religial havanta 
en ol la fervoro di Paulo e Kristo. La klaso kapitalista 
esas akuzita. Ol faliis per sua direktado ed olua direkto 
esos forprenita. Sep milion laboristi dicas, ke li igos la 
restajo del laborista klaso adjuntar su kun li e prenos la 
direkto. La revoluciono esas hike, nun. Haltigez ol qua 
povas. 

QUALE ME DIVENIS SOCIALISTO 


Esas tre yusta dicar, ke me divenis socialisto per 
maniero kelke simila al maniero per qua la Teutona 
pagani divenis Kristani—ol esis batita aden me. Me ne 
nur ne serchis Socialismo lor mea konverto, ma luktis 
kontre ol. Me esis tre yuna e sen-experiencoza, ne savis 
multo, e quankam me ne mem audabis pri skolo 
nomita ‘Individualismo,’ me totkordie kantis peano pri 
la fortuli. 

To esis pro ke me ipsa esis forta. Per ‘forta’ me volas 
dicar, ke me havis bona saneso e harda muskuli, ti 
amba posedaji facile explikesis. Me habitabis dum 
infanteso ye ‘ranch’-i en California, dum puereso 
vendabis jurnali en la stradi di sana urbo westal, ed 
habitabis dum yuneso sur la ozon-charjata aqui dil 
bayo di San Franscico e l’oceano Pacifika. Me amis vivo 
en libera aero, e me laboregis libere la maxim desfacila 
sorti de laboro. Lernante nula mestiero, ma driftante de 
laboro a laboro, me regardis la mondo e trovis ol bona, 
omno. Me repetas, ta optimismo esis pro ke me esis 
sana e forta, anoyata da nek dolori nek feblesi, 
nultempe refuzita dal patrono pro ke me ne aspektis en 

bona stando, sempre kapabla obtenar laboro kom 
maristo, shovelagante karbono, o manu-laboro de ula 
sorto. 

E pro to, exultante pri mea yuna vivo, kapabla 
konkurencar en laboro o lukto, me esis fervoroza 
individualisto. To esis tre natural. Me esis vinkero. Pro 
ke me nomizis la ludo, quale me vidis ol ludita, od 
opinionis ke me vidis ol ludita, tre propra ludo por 
VIRI. Esar VIRO esis skribar viro per granda mayuskuli 
sur mea kordio. Aventurar quale viro, e luktar quale 
viro, e laborar quale viro (mem po salario di puero)— 
esis to quo povis enirar me e sizar me quale nulo altra. 
E me regardis avane longa perspektivaji di nuboza e 
senlimitizita futuro, en qui, ludante to quon me 
konceptis esar ludo di viri, me duros irar kun ne- 
exhaustebla saneso, sen acidenti, e kun muskuli 
sempre vigoroza. Quale me dicas, ta futuro havis nula 
fino. Me povis vidar me nur furiante tra senfina vivo 
quale un de la blonda bestii di Nietzsche, vagante 
sensuale e vinkante per pura superioreso e forteso. 

Relate la desfortunozi, la maladi, e la doloranti, ed 
oldi, e le kripligita, me konfesas, ke me preske nule 
pensis pri li, ecepte ke me neprecize opinionis ke li, 
exkluzante acidenti, povus esar tam bona kam me, se li 
fortege dezirus ol, e povus laborar tam bone. Kad 
acidenti? Nu, li simbolizis FATO, anke espelita per 
mayuskuli, ed on ne evitez FATO. Napoleon havabis 
acidento che Waterloo, ma to ne represis mea deziro 
esar altra e plu recenta Napoleon. Pluse, l’optimismo, 
genetita de stomako qua povis digestar anciena ferpeci 
e de korpo qua prosperis per privaci, ne permisis ke me 
konsiderez acidenti mem fore relatar mea glorioza 
persono. 

Me esperas klarigir, ke me esis fiera esar un de la 
forta nobeluli di Naturo. La digneso di laboro esis 
segun me la maxim remarkinda kozo en la mondo. Sen 
lektir Carlyle, o Kipling, me formuligis evangelio pri 
laboro qua eklipsis la lia. Laboro esis omno. Ol esis 
santigo e salveso. Mea fiereso pri harda labor-dio bone 
facita forsan esas nekonceptebla da vu. Ol esas preske 
nekonceptebla da me, nun regardante ol. Me esis tam 
fidela salario-sklavo kam kapitalisto ultempe explotis. 
Evitar laboro o fingar maladeso a la homo qua pagis 
mea salario esis peko, unesme, kontre me ipsa, e 
duesme, kontre lu. Me konsideris to kom krimino 
inferiora nur a trahizo e preske tam mala. 

Kurte, mea joyoza individualismo dominacesis dal 
ortodox etiko borgezal. Me lektis la jurnali borgezal, 
askoltis la predikeri borgezal, e kriis pro la sonora 
insipidaji dil politikisti borgezal. E me ne dubitas, ke se 
altra eventi ne chanjabis mea vivo, me evolucionabus a 
profesionala strik-ruptero, (un de la heroi Amerikana 
di Prezidanto Eliot), ed havabus mea kapo e mea gano- 
povo nerevokeble ruptita da bastonego en la manui di 
militema labor-sindikatano. 

Lor ta tempo, rivenante de voyajo de sep monati avan 
la masto, ed evanta dekeok yari, me decidis esar 
vagero. Per bieli e blinda bagaj-vagoni me voyajis del 
vasta Westo, ube viri grande saltis e la laboro serchis la 
homo, al troe plena labor-centri dil Esto, ube viri esis 
terpometi e chasis laboro tam avide posible. E per ta 
blonde bestial aventuro me trovis, ke me regardis vivo 
de nova e tote diferanta vidpunto. Me falabis del 
proletariaro aden to quon sociologiisti juas nomizar la 
‘submersita dekimo,’ e me tresayis pro deskovrar la 
maniero per qua ta submersita dekimo rekrutesas. 

Me trovis ibe omna sorti de homi, multi de qui esis 
antee tam bona kam me e tante blonde bestial; maristi, 
soldati, laboristi, omni mizeroza e deformita e tordita 
da laborego ed privaco ed acidento, e forjetita da lia 
mastri quale tante multa olda kavali. Me batis la dopa 
pordi e mendikis en la stradi kun li, o tremis pro 
koldeso kun li en vagoni ed urbo-parki, askoltis dume 
la viv-historii qui komencabis sub auspici tam bona 
kam la mea, e qui finabis ibe avan mea okuli en 
bucheyo ye la fundo dil Foso Social. 

Ed askoltante, mea cerebro komencis laborar. La 
muliero dil stradi e la viro dil pluvo-kanaleto venis tre 
proxim me. Me vidis la pikturo dil Foso Sociala tam 
intense kam se ol esus advera kozo, e ye la fundo dil 
Foso me vidis li, me ipsa super li, ne fore, pendante de 
la glitigiva muro per pura forteso e sudoro. E me 
konfesas, ke teroro sizis me. Quo eventos kande mea 
forteso falios? kande me esos nekapabla laborar egale 
kun la forta viri qui esas nun nenaskint infanti? Ed ibe 
e lore me juris granda juro. Ol esis quale ico: Mea 
omna dii me forte laboris per mea korpo, e quante multa 
dii me laboris, tante multe me esas plu proxim la fundo 
dil Foso. Me klimos ek la Foso, ma ne per la muskuli di 
mea korpo me klimos ek ol. Me facos ne plus forta 
laboro, e la Deo frapez me til morto se me facas dum 
plusa dio forta laboro per mea korpo, plu kam necesesas. 
E depos ta instanto me esas okupata forkurar de forta 
laboro. 

Incidente, dum vagar cirkume dekamil milii tra Usa e 
Kanada, me vagis al Niagara-kaskado, esis kaptita da 
pago-serchanta policisto, privacita de la yuro deklarar 
me kulpoza o nekulpoza, kondamnita quik a triadek dii 
en karcero pro ke me ne havis hemo e ne havis 

evidenta entrateno, manotizita e ligita a homo-grupo 
simile traktata, portita a Buffalo, registrita en la 
karcero di Erie Stat-distrikto, mea hararo tranchita e 
mea nova labio-barbo razita, vestizita per strii di 
forcato, koaktite vacinizita da mediko-studento qua 
praktikas sur ti quale ni, koaktita marchar apud altri, e 
koaktita laborar sub l’okuli di gardisti armizita per 
Winchester-fusili—to omna pro ke me aventuris quale 
blonda bestio. Relate plusa detali l’atestanto ne dicas, 
quankam lu forsan insinuas, ke ulo de lua pletora 
patriotismo nacionala mineskis e likis del fundo di lua 
anmo—adminime, depos ta experienco lu trovas, ke lu 
plu sucias homuli ed homini ed pueri kam imaginala 
linei geografial. 


Pro rivenar a mea konverto. Me opinionas ke ol esas 
evidenta, ke mea fervoroza individualismo esis efikive 
batita ek me, ed ulo altra tam efikive batita aden me. 
Ma, quale me esis individualisto sen konocir ol, me esis 
nun Socialisto sen konocar ol, quankam neciencala 
Socialisto. Me rinaskis, ma ne rinomizita, e me kuris 
por trovar qua sorto di ento me esis. Me kuris retroe a 
California ed apertis la libri. Me ne memoras qua libri 
me unesme apertis. To esas negrava detalo. Me esis ja 
Ol, irge quo Ol esis, e per helpo di libri me deskovris ke 
Ol esis Socialisto. Depos ta dio me apertis multa libri, 
ma nul argumento ekonomial, nula demonstro pri la 
logiko e ne-evitableso di Socialismo afektas me tam 
profunde e konvinkante kam me afektesis dum la dio 
kande me unesme vidis la muri dil Foso Sociala levar 

su cirkum me e sentis me glitar adinfre, adinfre, aden 
la bucheyo ye la fundo. 

